Lav et referat af nedenstående tekst:

Tekst:
Det er alle golfspilleres drøm at få bolden i hul på bare ét slag. De fleste må nok indse, at det aldrig lykkes, men ikke nordjyske Morten Trudslev fra Hjørring Golfklub. I fredags skrev han sig ind i historiebøgerne i golfklubben, da han lavede sin første hole-in-one nogensinde. Men 35-årige Morten nøjedes ikke med at få bolden i hul på ét slag én gang. Han præsterede at lave hele to hole-in-ones på samme runde. - Jeg kan stadig ikke helt finde ud af selv, hvad der skete. Da vi når til tee-stedet på femte hul, er jeg én under par. Der slår jeg så den første etter, og det griner vi lidt af. Men de to andre, jeg spiller med, jubler nok lidt mere over det, end jeg gør. Men det var sgu egentlig meget fedt, fortæller Morten Trudslev til golfsitet piitch.dk . Morten Trudslev og hans to medspillere går videre rundt på banen, og da de når til det 12. hul er golfguderne igen med nordjyden. Han sender igen golfbolden i hul på et enkelt slag. - Og så var det forholdsvis svært at spille golf på næste hul, skulle jeg hilse at sige. Ved den første tænkte jeg, at endelig var der én, der gik i. Det var sgu sjovt. Men ved den anden tænkte jeg bare, at lige om lidt vågner du, og så skal du på arbejde. For det måtte bare være en drøm, der ikke kunne passe, siger Morten Trudslev, som efterfølgende forevigede scorekortet fra sin historiske runde.

Referat:
Alle golfspillere drømmer om at lave hole-in-one. For en heldig og dygtig nordjyde lykkedes det to gange på samme dag.